b'\n_START_ARTICLE_\nBrusnik\n_START_PARAGRAPH_\nBrusnik je nenaseljen ognjeni\xc5\xa1ki oto\xc4\x8dek, ki se nahaja 2 morski milji jugovzhodno od otoka Svetac. \xc5\xa0irok je 205 m, dolg 320 m in visok 30 m, dol\xc5\xbeina obalnega pasu je 1,1\xc2\xa0km. Povr\xc5\xa1ina otoka zna\xc5\xa1a 4,9 ha, leta 1951 pa je bil zaradi svojih raslinskih in \xc5\xbeivalskih vrst ter geolo\xc5\xa1kih zna\xc4\x8dilnosti razgla\xc5\xa1en za naravni spomenik. Brusnik je posut s kamenjem in skalami iz ognjeni\xc5\xa1kega konglomerata, ki jih je morje tekom tiso\xc4\x8dletij zgladilo in zabrisalo robove. Od tod tudi ime otoka (\xc2\xbbizbrusiti\xc2\xab). Pod delom otoka so prepredeni morski kanali, ki se kon\xc4\x8dujejo kot jezerca na povr\xc5\xa1ju. Ob ve\xc4\x8djih plimah, ki jih v zimskih mesecih povzro\xc4\x8da tudi dolgotrajno visoko valovanje morja, se sinklinala, ki poteka po sredini otoka, napolni z vodo in razdeli otok na dvoje._NEWLINE_Na Brusniku uspevajo kapre, endemi\xc4\x8dna vrsta brusni\xc5\xa1ka ze\xc4\x8dina, \xc5\xbeivalski svet pa predstavlja endemi\xc4\x8dna vrsta brusni\xc5\xa1kega martin\xc4\x8dka, zajci, od ptic pa predvsem galebi.'